William Edward Boeing

William Edward Boeing (opprinnelig Wilhelm Eduard Böing, født 1. oktober 1881 i Detroit i USA, død 28. september 1956 i Seattle) var flykonstruktør og grunnleggeren av The Boeing Company.

Liv og virke

Bakgrunn 
Boeing ble født i Detroit i Michigan og var sønn av Wilhelm Böing som hadde emigrert fra Tyskland i 1868 og var blitt rik på gruvedrift. Moren, Marie Ortmann, var også av tysk avstamning. Farens hjemby var Limburg an der Lenne i Sauerland.

Da han var ni år gammel døde faren, bare 44 år gammel. Da han var 13 år sørget moren for å sende ham til internatskole i Sveits. I 1900 vendte han tilbake til USA, endret navnet fra Wilhelm Eduard Böing til William Edward Boeing og begynte på studier ved Yale University. Men han abbrøt studiene og gikk inn i forretningsdrift i farens gamle trebearbeidelsesfirma. Slik fikk han kjennskap til trestrukturer, og det skulle komme til nytte for ham senere da han begynte med bygging av fly. 

I 1902 reiste William Boeing til delstaten Washington, til vennen J.H. Hewitt som hadde gode kontakter innen tømmerindustrien og innen kort tid startet Boeing i tømmerbransjen med Greenwood Timber Company og Boeing & McCrimmon Company.

Karriere 
I 1910 reiste William Boeing sammen med noen venner til California for å se på en flyoppvising. Han overtalte en av pilotene til å ta ham med på en tur, men etter å ha ventet i fire dager, reiste piloten uten at Boeing fikk seg noen tur.

I 1911 møtte William Boeing George Conrad Westervelt. De ble venner, siden begge hadde samme interesse for å fly. De gikk sammen om å stifte foretaket Pacific Aero Products Co og bygge sjøflyet B&W (Boeing & Westervelt). Imidlertid trakk Westervelt seg ut av samarbeidet før flyet var ferdig, men William Boeing fullførte prosjektet alene. Da sjøflyet skulle testes den 29. juni 1916 var testpiloten som skulle fly flyet forsinket og William Boeing satte seg selv seg bak spakene isteden. Da piloten endelig nådde flyhangaren, hadde Boeing akkurat lettet fra innsjøen.

Privatliv 
Boeing oppnådde kort tid etter en ordre på 50 fly fra den amerikanske marinen. Det ble begynnelsen på produksjon av fly og drifting av flyruter. Boeing hadde stor suksess med disse selskapene og de gjorde ham rik. Suksessen gjorde ham enerådende innen luftfart i USA. I 1934 ble  Boeing beskyldt for å drive monopolvirksomhet. Myndighetene splittet virksomheten opp i United Aircraft Corporation, Boeing Airplane Company og United Airlines. William E. Boeing som nå var over 50 år gammel, trakk seg helt fra flyselskapene og solgte seg ned i flyprodusenten som fortsatt bar hans navn. Pengene han fikk fra salgene ble investert i eiendom og aksjer.

William E. Boeing giftet seg i 1921 med Bertha Potter Paschall, som hadde to sønner fra et tidligere ekteskap. William E. Boeing Jr ble født i 1923. Boeing døde i 1956 kun tre dager før 75-årsdagen sin. Etterkommerne har forvaltet formuen bra og er fortsatt blant verdens rikeste.

Referanser

Litteratur 
 Carl Cleveland, Boeing Trivia, (Seattle: CMC Books, 1989)
 Harold Mansfield, Vision: A Saga of the Sky (Duell, Sloan and Pearce, 1956)
 Robert Serling, Legend & Legacy: The Story of Boeing and Its People (New York: St. Martin's Press, 1992)

Eksterne lenker 
 Mer om Boeing

Luftfartspionerer
Flykonstruktører
Personer fra Detroit